《中秋泛舟 其三》
清代·张眉大

解缆尚徘徊，放溜舟自发。微嫌江水急，烟树失仓卒。

周遭石矼旁，淫淫动浮沫。草根风露重，一路秋虫咽。

遥望郭外树，顿觉山坡阔。波间星琐碎，树隙镫明灭。

弭节风吹衣，归踏街心月。谯楼秋点长，清歌犹未歇。

作者简介：张眉大，字紫宇，号五渚，湘乡人。乾隆庚辰举人，历官儋州知州。有《滇南纪行诗钞》。